Daar is vier soorte mense in die wêreld - www.bybelkennis.co.za
God loveth the lowest saint more than the highest angel loveth God. —Thomas Manton
Tim Keller (Galatians For You) sê daar is vier soorte mense. Die onderskeidende kenmerke is of mense die wet gehoorsaam en of hulle die wet vertrou.
Gehoorsaam die wet; vertrou op die wet. Hierdie mense is onder die wet en is dikwels baie selfvoldaan en meerderwaardig. Uitwendig is hulle baie seker dat hulle saak met God reg is, maar diep binne in hulle is hulle tog onseker. Daarom is hulle baie sensitief vir kritiek en verpletter as hulle gebede nie beantwoord word nie. Hulle toon baie ooreenkomste met die Fariseërs van Jesus se dag.
Gehoorsaam nie die wet nie; vertrou op die wet. Hulle glo dat hulle werke hulle sal regverdig, maar hulle leef nie altyd so nie. Daarom is hulle nederiger en meer verdraagsaam as die eerste groep. Hulle het egter baie skuldgevoelens en is bang vir godsdienstige onderwerpe. Sommige gaan kerk toe, maar hulle woon op die periferie, want hulle geestelike selfbeeld is laag.
Gehoorsaam nie die wet nie; vertrou nie op die wet nie. Hulle het die hele konsep van die wet van God verwerp. Hulle is sekulêr of geestelik maar vaag. Hulle kies hulle eie morele standaarde en glo hulle voldoen daaraan. In hulle onderbewussyn weet hulle daar is 'n God en dat hulle Hom moet gehoorsaam. Hulle is baie verdraagsaam. Hulle is besig om hulle eie verlossing te verdien.
Gehoorsaam die wet; vertrou nie op die wet nie. Hierdie is Christene wat die evangelie verstaan. Hulle gehoorsaam die wet uit dankbaarheid – hulle weet hulle is sy kinders. Meeste Christene sukkel om hierdie uit te leef. Hulle weet egter dat hulle verlossing nie van hulle vertroue op die wet afhang nie.